**ΔΙΟΡΘΩΣΗ ΚΡΙΤΗΡΙΟΥ ΓΙΑ ΓΛΩΣΣΟΜΑΘΕΙΑ**

1. **ΔΟΜΗ ΚΑΙ ΤΡΟΠΟΣ ΑΝΑΠΤΥΞΗΣ ΠΑΡΑΓΡΑΦΟΥ**

**Θεματική πρόταση:** δίνει το θέμα που αναλύεται στην παράγραφο

**Λεπτομέρειες/σχόλια:** υποστηρίζουν τη θεματική πρόταση

**Κατακλείδα:** δεν υπάρχει απαραίτητα

Στη συγκεκριμένη παράγραφο:

**Θεματική πρόταση:** «Πολύτιμη… χωρών»

**Λεπτομέρειες/σχόλια: «**Διότι…διαφορετικότητα»

**Κατακλείδα:** «Η εκμάθηση… πολιτισμό»

**Τρόπος ανάπτυξης: αιτιολόγηση.**

**Τεκμηρίωση: σ**τη συγκεκριμένη παράγραφο διατυπώνεται στη Θ.Π. η άποψη ότι η γλωσσομάθεια βοηθά τους νέους να ανακαλύψουν τον πολιτισμό της χώρας τους και να τον συγκρίνουν με τον πολιτισμό άλλων χωρών. Η άποψη αυτή υποστηρίζεται με επιχειρήματα, επομένως ο τρόπος ανάπτυξης της παραγράφου είναι η αιτιολόγηση. Αυτό φαίνεται και από τη διαρθρωτική λέξη «διότι» με την οποία ξεκινούν οι λεπτομέρειες της παραγράφου.

1. **Αντικατάσταση λέξεων για πιο απλό ύφος**

Καθίστανται: γίνονται Εξαλείψει: καταργήσει

Εισέρχονται: μπαίνουν Επαναπροσδιορίζουν: αλλάζουν, αναθεωρούν

Συντελεί: συμβάλλει, βοηθάει

1. **Ο τίτλος του άρθρου**

**Στόχοι ενός τίτλου**

1. Να **ενημερώσει** για το θέμα του κειμένου και πιθανά για τη θέση του αρθρογράφου
2. Να προσελκύσει το **ενδιαφέρον** του αναγνώστη. Άρα θα πρέπει να έχει κάποιο στοιχείο **πρωτοτυπίας**.

Οι δύο αυτοί στόχοι συχνά λειτουργούν ανταγωνιστικά.

|  |  |
| --- | --- |
| **Οι δικοί σας τίτλοι** | **Και κάποιοι λίγο πιο αποτελεσματικοί…** |
| Ξένες γλώσσες  Είναι αναγκαία η γλωσσομάθεια;  Η γνώση και τα πλεονεκτήματα της γλώσσας  Ανάγκη στη γλώσσα  Γλωσσομάθεια  Ανάγκη ξένης γλώσσας  Η χρήση της γλωσσομάθειας  Η εξέλιξη της γλωσσομάθειας  Η έννοια της γλωσσομάθειας  Η γλωσσομάθεια και τα πλεονεκτήματά της  Γλωσσομάθεια  Γιατί συμφέρει η γλωσσομάθεια  Λόγος για να μάθουμε διαφορετικές γλώσσες | * Ξένες Γλώσσες: Το Κλειδί της επιτυχίας * Γλωσσομάθεια: Η Αναγκαιότητα της εποχής μας * Η Σημασία των Ξένων Γλωσσών στην εποχή της παγκοσμιοποίησης |

1. **Πρόλογος άρθρου**

Στον πρόλογο ενός άρθρου α. βρίσκω μια αφόρμηση από επικαιρότητα και β. δίνω το θέμα και πιθανά τη θέση, την άποψή μου.

Εδώ: Νέα δεδομένα στην εποχή μας: κυριαρχία του ίντερνετ, επικοινωνία με ανθρώπους από ξένες χώρες, παγκοσμιοποίηση.

Παράδειγμα 1

Στις μέρες μας υπάρχει αυξημένο ενδιαφέρον για την γλωσσομάθεια, περισσότερο στους μαθητές αλλά και σε ενήλικες. Πολύς κόσμος μπορεί να αναρωτιέται που οφείλεται όλο αυτό. Για ποιους λόγους δηλαδή θεωρείται τόσο σημαντική η γνώση ξένων γλωσσών στην εποχή μας. Υπάρχουν πολλές απαντήσεις σε αυτό το ερώτημα. (50 λέξεις)

Παράδειγμα 2

Στην εποχή της παγκοσμιοποίησης και των ραγδαίων τεχνολογικών εξελίξεων, η γνώση ξένων γλωσσών αποτελεί πολύτιμο εργαλείο για τη διασύνδεση με τον κόσμο και την προσωπική ανάπτυξη με αποτέλεσμα η εκμάθησή τους να θεωρείται απαραίτητη για κάθε νέο. Στο άρθρο που ακολουθεί, αναλύονται οι κυριότεροι λόγοι για τους οποίους η γλωσσομάθεια είναι απαραίτητη με έμφαση στα νέα δεδομένα της σύγχρονης εποχής. (60 λέξεις)

Παράδειγμα 3

Στις μέρες μας ένα σημαντικό προσόν που έχει θέσει η κοινωνία μας είναι η γνώση ξένων γλωσσών. Η γλωσσομάθεια είναι απαραίτητη για πολλούς λόγους: ψυχαγωγικούς, επαγγελματικούς, κοινωνικούς αλλά και πνευματικούς. Παρακάτω αναλύονται οι σημαντικότεροι από αυτούς τους λόγους και εξετάζεται η επίδραση των σύγχρονων δεδομένων στην αναγκαιότητα της γλωσσομάθειας. (50 λέξεις)

1. **Επίλογος**

Παράδειγμα 1

Η γλωσσομάθεια είναι ένα πολύτιμο εφόδιο για τους νέους, προσφέροντας δυνατότητες που δεν υπήρχαν στο παρελθόν. Επενδύοντας στη μάθηση ξένων γλωσσών, ανοίγουμε τον δρόμο για ένα μέλλον γεμάτο ευκαιρίες και προοπτικές.

Παράδειγμα 2

Η εκμάθηση ξένων γλωσσών δεν είναι απλώς ένα εκπαιδευτικό καθήκον· είναι επένδυση για το μέλλον κάθε μαθητή ώστε να ανταποκριθεί στις απαιτήσεις της σύγχρονης, παγκόσμιας κοινότητας.

1. **Το ύφος του άρθρου**

Το ύφος του άρθρου πρέπει να είναι **απρόσωπο**. Δηλαδή χρησιμοποιώ κυρίως το **γ’ πρόσωπο**. Όταν όμως γράφω σε σχολική εφημερίδα και το θέμα αφορά ειδικά τους νέους (όπως στο συγκεκριμένο παράδειγμα) ταιριάζει καλύτερα το **α’ πληθυντικό πρόσωπο: εμείς** οι νέοι, εμείς οι μαθητές….

Αντίθετα **αποφεύγω το α ενικό πρόσωπο** (Πιστεύω, νομίζω….) καθώς και το **β’ πρόσωπο** (δηλαδή δεν απευθύνομαι στους αναγνώστες)

Φράσεις όπως: *Απ’ ότι ξέρουμε, Όπως είπα και παραπάνω, Όπως έχετε καταλάβει* ΔΕΝ είναι αποδεκτές σε ένα άρθρο.

1. **Η διαφορά σημασίας/αναγκαιότητας και δυνατότητας (2ο ζητούμενο)**

**Η δυνατότητα** αφορά το κατά πόσον είναι πιο εύκολο να μάθει κανείς ξένες γλώσσες σήμερα. Χωρίς αμφιβολία η δυνατότητα αυτή αυξάνεται σε σχέση με το παρελθόν λόγω των ευκαιριών που δίνει η τεχνολογία.

**ΟΜΩΣ** αυτό δεν έχει καμία σχέση με τη **χρησιμότητα/σημασία** της γλωσσομάθειας. Το ερώτημα εδώ είναι αν είναι το ίδιο, λιγότερο ή περισσότερο σημαντικό σήμερα σε σχέση με το παρελθόν να ξέρω ξένες γλώσσες.

Μπορώ να υποστηρίξω και τις δύο απόψεις:

|  |  |
| --- | --- |
| **ΛΙΓΟΤΕΡΟ ΣΗΜΑΝΤΙΚΗ** | **ΠΕΡΙΣΣΟΤΕΡΟ ΣΗΜΑΝΤΙΚΗ** |
| * Αυτόματοι μεταφραστές * Η αγγλική γλώσσα θεωρείται δεδομένη, οπότε, αφού όλοι μιλούν αγγλικά, δεν χρειάζεται να μάθουμε άλλες ξένες γλώσσες. Αυτό φαίνεται από το γεγονός ότι στις πολυεθνικές εταιρίες, ανεξάρτητα από το που βρίσκονται, η γλώσσα συνεργασίας είναι τα ΑΓΓΛΙΚΑ. | * Παγκοσμιοποίηση * Πολυπολιτισμικές κοινωνίες * Μεγάλος ανταγωνισμός στην αγορά εργασίας * Μεγάλη κινητικότητα ανθρώπων * Συναλλαγές μέσω διαδικτύου |